**Predkladacia správa**

Ministerstvo životného prostredia Slovenskej republiky predkladá návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov (ďalej len „návrh zákona“) podľa Plánu legislatívnych úloh vlády Slovenskej republiky na mesiace jún až december 2021.

Návrh zákona bol v zmysle rozhodnutia podpredsedu vlády Slovenskej republiky Štefana Holého podľa čl. 8 ods. 2 Štatútu Legislatívnej rady vlády Slovenskej republiky prerokovaný v Stálej pracovnej komisii Legislatívnej rady vlády Slovenskej republiky pre finančné právo a po úpravách vyplývajúcich z tohto rokovania sa predkladá na rokovanie Legislatívnej rady vlády Slovenskej republiky v novom znení.

Cieľom návrhu zákona je prispôsobiť aktuálne nastavený systému obchodovania s emisnými kvótami skleníkových plynov v Únii pre štvrté obchodovateľné obdobie (2021 - 2030). Po prijatí smernice Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814, pokračovala v rokoch 2019 a 2020 príprava vykonávacích a delegovaných právnych aktov. Viaceré ustanovenia týchto právnych aktov, ktoré zahŕňajú technicko-administratívne zmeny (napr. povinnosti prevádzkovateľov a prevádzkovateľov lietadiel alebo vykonávanie virtuálnych návštev na mieste) je potrebné implementovať do návrhu zákona. Návrh zákona upravuje aj využitie výnosov získaných z dražieb kvót.

Návrh zákona nebude predmetom vnútrokomunitárneho pripomienkového konania.

Dátum účinnosti návrhu zákona je navrhnutý na 1. augusta 2022 z dôvodu dostatočnej legisvakačnej lehoty.

Návrh zákona bol predmetom medzirezortného pripomienkového konania a predkladá sa s rozpormi s Ministerstvom financií SR, Ministerstvom hospodárstva SR, Ministerstvom pôdohospodárstva a rozvoja vidieka SR, Asociáciou priemyselných zväzov a dopravy, Republikovou úniou zamestnávateľov, Asociáciou zamestnávateľských zväzov a združení SR a so zástupcami k uplatneným hromadným pripomienkam.